Ľudovít Komadel

Prof. MUDr. Ľudovít Komadel, DrSc. (* 1. november 1927, Piešťany† 1. september 2022, Bratislava) bol slovenský plavec a olympionik, neskôr športový lekár.

 Životopis 
Plávať začínal v klube Slovan Piešťany, kde pôsobil medzi rokmi 19421950 (dnešný klub Kúpele Piešťany). 16. decembra 1945 v rámci oddielových pretekov prekonal na piešťanskom kúpalisku Eva svetový rekord na 400 metrov prsia časom 5:35,9 minúty. Nakoľko však na uznanie nebol dostatok prítomných pozorovateľov, rekord sa mu neuznal. O prekonanie rekordu sa pokúsil opätovne - o štyri dni neskôr už bol k dispozícii dostatok rozhodcov, jeho výsledný čas 5:43,8 minúty však znamenal iba vyrovnanie vtedajšieho svetového maxima.

Ľudovít Komadel zomrel dňa 1. septembra 2022 v Bratislave, jeho urna je uložená v kolumbáriu na cintoríne v Slávičom údolí, hrob US/D 70. 

 Olympijské hry 
V roku 1952 sa zúčastnil letných olympijských hier v Helsinkách, kde sa v závode na 200 metrov prsia prebojoval až do finále a umiestnil sa na 8. mieste.   Na letných olympijských hrách v Ciudad de Mexico v roku 1968 pôsobil ako lekár československej výpravy. 

 Pedagogická kariéra 
Komadel po absolvovaní gymnázia  študoval na Lekárskej fakulte Univerzity Komenského, kde získal roku 1952 titul MUDr. zo všeobecného lekárstva. Následne začal pracovať na Katedre telovýchovného lekárstva LF UK. V roku 1961 prevzal vedenie Katedry hygieny a lekárskej kontroly na vytvorenom Inštitúte telesnej výchovy (dnes Fakulta telesnej výchovy a športu). Roku 1962 získal titul CSc.(dnes DrSc.).  Keď roku 1981 bol menovaný profesorom, zároveň bol poverený vedením Výskumného ústavu telesnej kultúry.

 Koniec aktívnej kariéry 
Po ukončení kariéry bol členom exekutívy Medzinárodnej federácie športovej medicíny (FIMS), členom exekutívy a predsedom lekárskej komisie Medzinárodnej federácie univerzitného športu (FISU) a predsedom lekárskej komisie Slovenského olympijského výboru (SOV). Napísal aj viacero publikácií zaoberajúcich sa telovýchovou a zdravovedou. 

 Ocenenia 

 V roku 1992 získal od Medzinárodného olympijského výboru Olympijský rád v striebre. 
 V roku 2020 mu Mestské zastupiteľstvo v Piešťanoch, udelilo titul "Čestný občan mesta Piešťany".

 Referencie 

Kategória:Slovenskí plavci
Kategória:Česko-slovenskí plavci
Kategória:Česko-slovenskí olympionici
Kategória:Slovenskí olympionici
Kategória:Osobnosti z Piešťan
Kategória:Absolventi Lekárskej fakulty Univerzity Komenského v Bratislave
Kategória:Vyučujúci na Lekárskej fakulte Univerzity Komenského v Bratislave
Kategória:Vyučujúci na Fakulte telesnej výchovy a športu Univerzity Komenského v Bratislave